Úradný vestník L 194 , 27/07/1999 S. 0066 - 0067



Rozhodnutie Komisie z 26. júla 1999 o určitých ochranných opatreniach so zreteľom na kalone, psy a mačky pochádzajúce z Malajzie (polostrov) a Austrálie (oznámené pod číslom dokumentu C(1999) 2467) (Text s významom pre EHP) (1999/507/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/496/EHS z 15. júla 1991, ktorá stanovuje zásady riadenia organizácie veterinárnych kontrol zvierat vstupujúcich na územie spoločenstva z tretích štátov a ktorá mení a dopĺňa smernice 89/662/EHS, 90/425/EHS a 90/675/EHS [1], naposledy zmenenú a doplnenú smernicou 96/43/ES [2], najmä na článok 18 ods. 1, (1) keďže hlavné veterinárne zásady, ktoré musia dodržiavať členské štáty, keď dovážajú z tretích štátov psy, mačky a iné zvieratá vnímavé na besnotu, sú stanovené v smernici 92/65/EHS [3]; keďže však veterinárne osvedčenie nie je zatiaľ harmonizované; (2) keďže v Austrálii a v Malajzii boli oznámené smrteľné prípady choroby spôsobené vírusom hendra a choroby spôsobené vírusom nipah u človeka; (3) keďže kalone rodu Pteropus sa považujú za prirodzených nositeľov vírusu hendra a za zdrojových nositeľov vírusu nipah; keďže tieto cicavce však nevykazujú klinické známky choroby a môžu niesť vírus v prítomnosti neutralizujúcich protilátok; (4) keďže kalone sa príležitostne dovážajú z tretích štátov; keďže až do stanovenia podmienok spoločenstva pre dovoz kaloňov z tretích štátov sa ukazuje ako potrebné zaviesť určité ochranné opatrenia týkajúce sa chorôb spôsobených vírusom hendra a vírusom nipah; (5) keďže chorobu spôsobenú vírusom hendra môžu prenášať mačky, a psy a mačky môžu byť infikované chorobou spôsobenou vírusom nipah; keďže vystavenie pôsobeniu dotyčných vírusov podporuje sérokonverziu u chorých a zotavujúcich sa zvierat, ktorú je možné zistiť laboratórnymi skúškami; (6) keďže výskyt tejto zoonózy v uvedených štátoch môže predstavovať nebezpečenstvo pre osoby a vnímavé zvieratá v spoločenstve; (7) keďže na úrovni spoločenstva je potrebné prijať ochranné opatrenia so zreteľom na dovoz kaloňov, psov a mačiek z Malajzie (polostrov) a Austrálie; (8) keďže toto rozhodnutie je v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Dovoz kaloňov rodu Pteropus z Malajzie (polostrov) a Austrálie sa zakazuje. 2. Odlišne od odseku 1 a bez toho, aby boli dotknuté ustanovenia smernice Rady 92/65/EHS, smú sa kalone rodu Pteropus dovážať za týchto podmienok: - zvieratá pochádzajú z kolónií zvierat držaných v zajatí a - zvieratá sú izolované v karanténnych priestoroch najmenej 60 dní, a - zvieratá boli s negatívnym výsledkom podrobené sérumneutralizačnej skúške alebo schválenej skúške ELISA na protilátky proti vírusom chorôb hendra a nipah, ktoré sa vykonali v laboratóriu schválenom pre tieto skúšky príslušnými orgánmi na základe krvných vzoriek odobratých dvakrát v intervale 21 až 30 dní, pričom druhá vzorka sa musí odobrať v priebehu 10 dní pred vývozom. Článok 2 1. Dovoz psov a mačiek z Malajzie (polostrov) je zakázaný. 2. Odlišne od odseku 1 sa psy a mačky smú dovážať za týchto podmienok: - zvieratá neprišli do styku s ošípanými najmenej v priebehu posledných 60 dní predchádzajúcich vývozu a - zvieratá sa nezdržiavali na pozemkoch, kde sa v priebehu posledných 60 dní vyskytli prípady choroby spôsobené vírusom nipah, - zvieratá boli podrobené s negatívnym výsledkom sérumneutralizačnej skúške alebo skúške ELISA IgM a IgG vykonanej v laboratóriu schválenom pre skúšky na prítomnosť protilátok proti vírusu choroby nipah príslušnými veterinárnymi orgánmi na základe krvných vzoriek odobratých v priebehu 10 dní pred vývozom. Článok 3 1. Dovoz mačiek z Austrálie je zakázaný. 2. Odlišne od odseku 1 sa mačky smú dovážať za týchto podmienok: - zvieratá sa nezdržiavali na pozemkoch, kde sa v priebehu posledných 60 dní vyskytli prípady choroby spôsobené vírusom choroby hendra, a - zvieratá boli podrobené s negatívnym výsledkom skúške ELISA IgM a IgG vykonanej v laboratóriu schválenom pre skúšky na prítomnosť protilátok proti vírusu choroby hendra príslušnými veterinárnymi orgánmi na základe krvnej vzorky odobratej v priebehu 10 dní pred vývozom. Článok 4 Členské štáty zmenia opatrenia, ktoré uplatňujú voči Malajzii (polostrov) a Austrálii, aby ich uviedli do súladu s týmto rozhodnutím. Budú o tom informovať Komisiu. Článok 5 Toto rozhodnutie je adresované členským štátom. V Bruseli 26. júla 1999 Za Komisiu Franz Fischler člen Komisie [1] Ú. v. ES L 268, 24.9.1991, s. 56. [2] Ú. v. ES L 162, 1.7.1996, s. 1. [3] Ú. v. ES L 268, 14.9.1992, s. 54. --------------------------------------------------